Carl Lewis

**Carl Lewis** nekadašnji je američki atletičar. U izboru MOK-a proglašen najvećim atletičarem 20. vijeka, u anketi renomiranog američkog sportskog magazina *Sports Illustrated* proglašen je najvećim olimpijcem 20. vijeka, a, po mišljenju mnogih, i najveći je sportist svih vremena.

Rođen je 1. jula 1961. u Birminghamu (Alabama) kao **Carlton Frederick Lewis**. Američki superatletičar, osvajač 9 zlatnih i jedne srebrne olimpijske medalje na olimpijskim igrama 1984, 1988, 1992 i 1996 (Los Angeles, Seoul, Barcelona i Atlanta) te osmostruki svjetski prvak u atletici od 1983. do 1993, i to kad su se svjetska prvenstva održavala svake četiri godine, a ne svake dvije, kao danas. Carl Lewis, sportski fenomen, koji će se teško ponoviti, ujedinio je u svojim uspjesima podvige više vrhunskih atletičara. Ponovio je podvig koji je prije njega ostvario Paavo Nurmi, osvojivši 9 zlatnih olimpijskih medalja, zatim podvig Jesseja Owensa iz Berlina 1936, pobijedivši na 100 m, 200 m, u skoku u dalj i štafeti 4 x 100 m, a ponovio je i podvig svog zemljaka, Ala Oertera, koji je pobijedio na četirima Olimpijskim igrama (od 1956. do 1968. u bacanju diska), pobijedivši također na četirima Olimpijskim igrama u skoku u dalj. Niko prije ni poslije njega nije u skoku u dalj pobijedio čak ni dva puta.

Lewis se također kvalificirao i za Olimpijske igre u Moskvi 1980 (kao 19-godišnjak), u štafeti 4 x 100 m i u skoku u dalj, ali je to izostalo zbog bojkota, čime mu je, najvjerovatnije, uskraćena najmanje jedna sigurna zlatna medalja – u štafeti. Nalazi se na diobi 2. mjesta po broju zlatnih olimpijskih medalja s Larisom Latinjinom (gimnastika), Paavom Nurmijem (atletika) i Markom Spitzem (plivanje), a iza Michaela Phelpsa (također plivanje).

## Zanimljivosti 
Na prvenstvu SAD-a u Indianapolisu 1982. skočio je u dalj gotovo nevjerovatnih 9,14 m, što bi ostao vječni svjetski rekord da se sudije nisu uplašile međunarodne nevjerice, pa su mu solomonski dosudile minimalan prestup.

## Karijera 
* 1983 - SP, 3 zlatne medalje (100 m, skok u dalj i 4 x 100 m)
* 1984 - OI, 4 zlatne medalje (100 m, 200 m, skok u dalj i 4 x 100 m)
* 1987 - SP, 3 zlatne medalje (100 m, skok u dalj i 4 x 100 m)
* 1988 - OI, 2 zlatne medalje (100 m, skok u dalj), 1 srebrna medalja (200 m)
* 1991 - SP, 2 zlatne medalje (100 m i 4 x 100 m), 1 srebrna medalja (skok u dalj)
* 1992 - OI, 2 zlatne medalje (skok u dalj i 4 x 100 m)
* 1993 - SP, 1 bronzana medalja (200 m)
* 1996 - OI, 1 zlatna medalja (skok u dalj)

## Lični rekordi 
* 100 m: 9,86 s (1991, tada svjetski rekord)
* 200 m: 19,75 s (1983)
* skok u dalj: 8,87 m (1991)
* štafeta 4 x 100 m: 37,40 s (1992, tada svjetski rekord)

## Također pogledajte 
* Olimpijci s najviše medalja

## Reference 
## Vanjski linkovi 
* Lewisov IAAF-profil
* 

Kategorija:Američki atletičari
Kategorija:Biografije, Birmingham (Alabama)
Kategorija:Rođeni 1961.
Kategorija:Američki skakači u dalj
Kategorija:Američki sprinteri
Kategorija:Osvajači zlatne medalje na Olimpijskim igrama (SAD)
Kategorija:Osvajači srebrne medalje na Olimpijskim igrama (SAD)
Kategorija:Sportisti na SP u atletici (SAD)
Kategorija:Atletičari na Ljetnim olimpijskim igrama 1984.
Kategorija:Atletičari na Ljetnim olimpijskim igrama 1988.
Kategorija:Atletičari na Ljetnim olimpijskim igrama 1992.
Kategorija:Atletičari na Ljetnim olimpijskim igrama 1996.
Kategorija:Svjetski atletičar godine
Kategorija:Živi ljudi